O‘zbekiston Respublikasi va Hindiston Respublikasi, shu jumladan Gujarat shtati o‘rtasida ikki tomonlama hamkorlikni yanada mustahkamlash bo‘yicha qo‘shimcha chora-tadbirlar to‘g‘risida

Hindiston Respublikasining Gujarat shtati bosh vaziri V. Rupanining 2019-yil 19 — 21-oktabr kunlari O‘zbekiston Respublikasiga tashrifi davomida erishilgan kelishuvlarni amalga oshirish bo‘yicha Vazirlar Mahkamasining “O‘zbekiston Respublikasi va Hindiston Respublikasi, shu jumladan Gujarat shtati o‘rtasida ikki tomonlama hamkorlikni yanada kengaytirish va mustahkamlash chora-tadbirlari to‘g‘risida” 2019-yil 29-oktabrdagi 893-son qarori ijrosini ta’minlash maqsadida O‘zbekiston Respublikasi delegatsiyalari joriy yilning 25 — 30-noyabr kunlari Hindistonga tashrif buyurdi. 
 Mazkur tashriflar davomida Hindiston tashqi ishlar davlat vaziri Shri V. Muralidaran, kimyo sanoat va mineral o‘g‘itlar davlat vaziri M. Mandavia, Savdo va sanoat vazirining o‘rinbosari A. Vadxavan, Gujarat shtati bosh vaziri V. Rupani hamda Gujarat shtatining idora, tashkilot, kompaniya,ta’lim muassasalariva ilmiy-tadqiqot markazlari rahbarlari bilan bo‘lib o‘tgan uchrashuvlar mobaynida ustuvor yo‘nalishlarda hamkorlik to‘g‘risida anglashuv memorandumlari imzolandi va qo‘shma loyihalarni amalga oshirish bo‘yicha kelishuvlarga erishildi.
 Erishilgan kelishuv va qo‘shma loyihalarning o‘z vaqtidava sifatli amalga oshirilishini ta’minlash maqsadida Vazirlar Mahkamasi qaror qiladi:
 1. O‘zbekiston Respublikasi va Gujarat shtati o‘rtasida erishilgan kelishuvlar va qo‘shma loyihalarni amalga oshirish bo‘yicha 2020-yilga mo‘ljallangan chora-tadbirlar rejasi (“yo‘l xaritasi”) ilovaga muvofiq tasdiqlansin.
 2. Tegishli vazirliklar, idoralar, xo‘jalik birlashmalari hamda Andijon, Buxoro va Samarqand viloyatlari hokimliklari mazkur qarorga kiritilgan tadbirlar va qo‘shma loyihalarni amalga oshirishning tarmoq jadvallarini bir hafta muddatda ishlab chiqsin va tasdiqlasin.
 3. O‘zbekiston Respublikasi Bosh vazirining o‘rinbosarlari va uning maslahatchilari hamda Vazirlar Mahkamasi apparatining tarkibiy bo‘linmalari:
 tadbirlar va loyihalarning so‘zsiz, o‘z vaqtida va sifatli bajarilishi bo‘yicha doimiy va tizimli monitoring hamda nazoratni tashkil qilishni;
 mazkur qaror bilan tasdiqlangan chora-tadbirlar rejasining (“yo‘l xaritasi”) so‘zsiz bajarilishi bo‘yicha mas’ul ijrochilar — vazirliklar, idoralar, xo‘jalik birlashmalari, mahalliy ijro etuvchi hokimiyat organlari va boshqa tashkilotlar rahbarlari tomonidan ko‘rilayotgan amaliy choralar to‘g‘risidagi hisobotlarni har oyda eshitishni; 
 savdo-iqtisodiy, innovatsion, madaniy-gumanitar, qishloq xo‘jaligi, axborot-kommunikatsiyalar, sog‘liqni saqlash, turizm va boshqa sohalarda hamkorlikni yanada kengaytirish bo‘yicha erishilgan barcha kelishuvlarni to‘liq amalga oshirish, shuningdek, ushbu masalalar yuzasidan Hindistonbilan, avvalo, O‘zbekiston Respublikasi va Hindiston Respublikasi o‘rtasida savdo-iqtisodiy va ilmiy-texnik hamkorlik bo‘yicha hukumatlararo komissiya doirasida muntazam va samarali hamkorlikni tashkil qilishni ta’minlasin.
 4. Mas’ul ijrochilar — vazirliklar, idoralar, xo‘jalik birlashmalari, mahalliy ijro etuvchi hokimiyat organlari va boshqa tashkilotlar:
 tarmoq jadvallarini va mazkur qaror bilan tasdiqlangan chora-tadbirlar rejasini (“yo‘l xaritasi”) o‘z vaqtida va sifatli bajarish hamda uning ijrosi haqidagi ma’lumotlar “ijro.gov.uz” tizimiga doimiy kiritib borilishini;
 har oyda hisobot oyidan keyingi oyning 5-sanasiga qadar tarmoq jadvallari va mazkur qaror bilan tasdiqlangan chora-tadbirlar rejasining (“yo‘l xaritasi”) ijrosi bo‘yicha ma’lumotlarni tegishli ravishda O‘zbekiston Respublikasi Investitsiyalar va tashqi savdo vazirligi hamda Savdo-sanoat palatasiga taqdim etishni ta’minlasin. 
 Investitsiyalar va tashqi savdo vazirligi Savdo-sanoat palatasi bilan birgalikda har oyda hisobot oyidan keyingi oyning 10-sanasiga qadar O‘zbekiston Respublikasi Vazirlar Mahkamasiga tarmoq jadvallari va mazkur qaror bilan tasdiqlangan chora-tadbirlar rejasining (“yo‘l xaritasi”) ijrosi bo‘yicha umumlashtirilgan ma’lumotlarni kiritsin. 
 Vazirlar Mahkamasining Investitsiya loyihalarining amalga oshirilishi va tashqi savdoni monitoring qilish inspeksiyasi har oyda hisobot oyidan keyingi oyning 15-sanasiga qadar O‘zbekiston Respublikasi Prezidenti Administratsiyasi Ijro apparatiga va O‘zbekiston Respublikasi Prezidenti huzuridagi Xavfsizlik kengashi apparatiga mazkur qaror bilan tasdiqlangan chora-tadbirlar rejasi (“yo‘l xaritasi”) ijrosining tanqidiy tahlilini taqdim etilishini ta’minlasin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. Ganiyev, O‘zbekiston Respublikasi investitsiyalar va tashqi savdo vaziri S.U. Umurzoqov va O‘zbekiston Respublikasi Savdo-sanoat palatasi raisi A.I. Ikramov zimmasiga yuklansin.